Bredtvet videregående skole

**Bredtvet videregående skole** var en videregående skole i bydel Bjerke i Oslo etablert i 1972. Skolen tok over for Groruddalen gymnas som samtidig la om sitt tilbud til ren ungdomsskole. Bredtvet videregående skole ble lagt ned i 2008 etter flere år med sviktende søkertall. Bredtvet skoleanlegg er siden nedleggelsen i 2008 rehabilitert og nyttet som midlertidig tilholdssted og erstatningsbygg for andre skoler under ombygging.

## Historie
Bredtvet videregående skoles historie begynner der Groruddalen gymnas' slutter. Byggingen av Bredtvet videregående skole begynte i 1971. Arkitekt for bygget var Gunnar Nordtvedt AS. Skolen stod klar året etter, i 1972. Skolens første rektor var Kaare Osnes som hadde vært rektor på Groruddalen gymnas siden 1968. Han var sentral i planleggingen av den nye skolen. Innflyttingen med 15 gymnasklasser og to klasser innen formgivingsfag skjedde i august 1972.

De siste årene hadde skolen omtrent 350 elever innenfor studiespesialiserende fag og formgivingsfag, mens det på det meste var ca. 540 elever ved skolen. Skolen var kjent for å ha et bibliotek med en stor boksamling. Bredtvet videregående skole fikk støtte fra *[[Groruddalssatsingen]]* og ble det siste skoleåret 2007-2008 tilført ressurser til å tilby utvidet skoledag med blant annet eksamensverksted og filmklubb.

Fra høsten 2008 var den videregående skolen borte fra lokalene, og skolens ansatte gjennomgikk en relokaliseringsprosess der de hovedsakelig ble flyttet til Fyrstikkalleen skole. 

### Dragsethprisen
Lektor Arvid Dragseth var ansatt ved Groruddalen gymnas, men døde kort tid etter oppstart. Før sin død testamenterte han aksjer til skolen, og det ble opprettet et legat i hans navn, Lektor Arvid Dragseths Elevfond. Fra legatet ble Dragsethprisen utdelt. Etter skolens nedleggelse i 2008 ble legatet overført til Stovner videregående skole av rektor Bech Skogan. Fra 2009 ble Lektor Arvid Dragseths elevfond STI etablert som stiftelse tilknyttet St. Olav videregående skole i Sarpsborg.

### Nyttårsball, elevråd og Fenrisulv
Skolen arrangerte hvert år et høytidelig nyttårsball, der det blant ble slått en 'Ridder av Fenrisulven' ("et Individ, hvis Qualificationer visserligen maatte siges at mishage vaare Øine i mindre Grad end hvad der kunde siges at være Tilfælde med de Øvrige"). Blant mottakerne var formingslærer og  skulptør Erlingur Jónsson som bl.a. har utformet trofeet til Årets spellemann. Han utformet også en hederspris til Elie Wiesel, som besøkte skolen i forbindelse med at han mottok Nobels fredspris i 1986. Dette var et av mange arrangement i regi av skolens aktive elevrådsmiljø.

### Elever og ansatte ved Bredtvet videregående skole
#### Rektorer
* 1972–1978: Kaare Osnes (fra Groruddalen gymnas)
* 1978–1983: Steinar Volle
* 2001–2002: Roald Olsen (fungerende, til Grefsen vgs)
* 2005-2008: Anne Katrine Bech Skogan

#### Ansatte
* Tove Braathen (f. 1952), lærer og romanforfatter
* Edvard Raastad (f. 1936), lærer og tennisspiller 
* Brage Sandmoen (f. 1967) lærer, assisterende rektor og fotballdommer
* Erlingur Jónsson (f. 1930 d.2022) lærer, forming

#### Elever
* Harald Ødegaard (f. 1965), lærer og sakprosaforfatter
* Thor Gjermund Eriksen (f. 1966), journalist, redaktør og kringkastingssjef
* Mahmona Khan (f. 1973), journalist, redaktør, forfatter og samfunnsdebattant
* Shazia Majid (f. 1974), journalist, forfatter og økonom
* Henrik Horge (f. 1976), skuespiller
* Lavleen Kaur (f. 1976), samfunnsviter og scenekunstner
* Iram Haq (f. 1976), skuespiller, filmregissør og sanger
* Mala Wang-Naveen (f. 1976), forfatter og kommunikasjonssjef
* Thomas Hansen (1976–2007), musiker kjent under artistnavnene **St**. **Thomas** og Saint Thomas
* Silje Sandmæl (f. 1978), forbrukerøkonom
* Zeshan Shakar  (f. 1982), forfatter

## Bredtvet skoleanlegg
Bygget ble stående tomt frem til 2011 da ble byggene rehabilitert av Undervisningsbygg, planlagt nyttet som erstatningsbygg i forbindelse med kommende skoleprosjekter med ombygging og rehabilitering av en rekke skoler i området. Bygget omtales som Bredtvet skoleanlegg. Fra høsten 2011 fikk Bjerke videregående skole midlertidig tilholdssted på Bredtvet mens skolebygget på Linderud undergikk totalrenovasjon til skolestart 2013. Høsten 2013 flyttet Sofienberg videregående skole inn i påvente av rehabilitering av tidligere Hersleb skole, til nye Hersleb videregående skole fra høsten 2014. I slutten av september 2013 ble 120 elever fra helse- og oppvekstfag ved Kuben videregående skole også flyttet hit. Disse tilbudene ble flyttet til Hersleb vgs høsten 2014.

Tokerud skole tok over bygget fra høsten 2014, mens skolen på Tokerud ble revet og helt nytt bygg på plass til skolestart 2016. Kuben videregående skoles avdeling for minoritetsspråklig opplæring (MO) som tilbyr norskopplæring for ungdom 16 – 19 år delte bygget med Tokerud skole. Fra høsten 2016 var Kubens MO-avdeling alene i bygget med ca 350 elever og nær 50 ansatte, under navnet Kuben videregående skole, avdeling Bredtvet.

Sommeren 2018 måtte det 13 år gamle skolebygget til Refstad skole stenge umiddelbart på grunn av setningsskader. Det ble bestemt å flytte skolen til Bredtvet skoleanlegg fra skolestart 2018. Kubens avdeling for minoritetsspråklig opplæring (MO) ble flyttet til «E-bygget» ved tidligere Sogn videregående skole. I 2019 stod Bredtvet skoleanlegg på nytt ferdigstilt og rehabilitert, denne gang for Refstad skole, med ny opparbeidet skolegård tilpasset en barneskole med SFO (AKS).

Høsten 2024 flyttet Refstad skole til nye skolebygg i Økern Torgvei. Byggene ble igjen overtatt av Kuben videregående skoles avdeling for norskopplæring (NO) for ungdom 16 – 19 år. Kuben videregående skole, avdeling Bredtvet hadde over 700 elever og nær 60 ansatte. Fra høsten 2025 ble avdelingen NO flyttet til Grenseveien 95 på Helsfyr og etablert som egen skole der, under navnet Fram videregående skole.

Høsten 2025 ble det Ellingsrudåsen skole som tok over skolebyggene. På Ellingsrud skal bygget renoveres og skolens aktivitet relokaliseres midlertidig til Bredtvet.

### Skoler i bygget
* 1972–2008: Bredtvet videregående skole
* 2011–2013: Bjerke videregående skole
* 2013–2014: Sofienberg videregående skole
* 2013–2014: Kuben videregående skole, avdeling for helse- og oppvekstfag
* 2014–2016: Tokerud skole
* 2014–2018: Kuben videregående skole, avdeling for minoritetsspråklig opplæring
* 2018–2024: Refstad skole
* 2024–2025: Kuben videregående skole, avdeling for norskopplæring
* 2025–: Ellingsrudåsen skole

## Galleri

2011-04-03 Bredtvet.jpg| Renoveringsarbeid ved skolen, april 2011. 
2013-05 Bjerke vgs02.jpg| Fra 2011 til 2013 huset bygget Bjerke videregående skole. 
2014-05 Sofienberg.jpg|Sofienberg videregående skole overtok bygget i sitt siste skoleår, 2013/14. 
140824 Kuben avd Bredtvet.JPG|Kuben videregående skole og Tokerud skole delte Bredtvet skoleanlegg fra 2014 til 2016. 
2017-05 Kuben avd Bredtvet.jpg|Kuben videregående skole hadde fra 2014 en avdeling på Bredtvet skoleanlegg. Fra 2016 til 2018 ble hele anlegget brukt av Kuben. 
2018-08 Refstad skole - Bredtvet.jpg|Refstad skole ble på kort frist flyttet til Bredtvet skoleanlegg sommeren 2018. 
2020-04 Refstad skole 01.jpg|Skoleanlegget ble pusset opp for Refstad skole og ferdigstilt i 2019. 
2020-04 Refstad skole 02.jpg |Skoleanlegget på Bredtvet fikk ny skolegård tilpasset en barneskole med SFO. Her ser vi deler av den med paviljongen i gressbakken. 


## Referanser